ปิ๊งไอเดียใหม่ พ่นน้ำจากใบหยก
ตะลึงรถเมล์ไม่มีควันดำ,นายกฯผุดไอเดียใหม่ในการแก้ปัญหาฝุ่นพิษปกคลุมเมืองกรุง ให้พ่นละอองน้ำจากตึกใบหยก ขณะที่ รมว.ทส.ประชุมร่วม กทม.จัดตั้งศูนย์ประสานงานและแก้ไขปัญหา มอบดาบให้ผู้ว่าฯ กทม.ออกประกาศพื้นที่ควบคุม หากพบค่าฝุ่น PM 2.5 เกิน 90 มคก.ต่อ ลบ.ม.ติดต่อกัน 3 วัน ถือเป็นภาวะวิกฤติทางคุณภาพอากาศ พร้อมประสาน บก.จร.พิจารณาปิดถนน ลดความคับคั่งจราจร รวมถึงเล็งออกกฎหมายคุมสภาพอากาศ ขณะที่ ผบก.จร.ออกสุ่มตรวจควันดำรถเมล์ในอู่คลองเตย อึ้งไม่พบควันดำเกินกำหนด ด้านนักวิชาการจวกแหลกหน่วยงานรัฐเอาแต่เงียบปล่อย จ.สมุทรสาคร ล้างถนน-พ่นน้ำตามลำพัง ทั้งที่ค่าฝุ่นพิษพุ่งปรี๊ดเกินมาตรฐานไปกว่าเท่าตัว,จากปัญหา,ฝุ่นละออง,คละคลุ้งไปทั่วกรุงเทพมหานครและปริมณฑล 5 จังหวัดโดยรอบกรุง โดยเฉพาะฝุ่นละอองที่มีขนาดเล็ก ไม่เกิน 2.5 ไมครอน หรือ PM 2.5 ที่มีปริมาณหนาแน่นมาอย่างต่อเนื่อง จนเป็นอันตรายต่อสุขภาพประชาชน โดยที่ภาครัฐก็ยังไม่สามารถ แก้ปัญหาให้ลุล่วงไปได้ ต่อมาเมื่อเวลา 14.10 น. วันที่ 29 ม.ค. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) กล่าวภายหลังการประชุม ครม.ถึงปัญหาวิกฤติฝุ่นละอองว่า ยังเป็นปัญหาสำคัญของประเทศ ยังไม่สามารถแก้ปัญหาให้หมดในระยะเวลาอันใกล้ได้ ต้องหามาตรการระยะสั้น ระยะยาวเบาไปหาหนักที่เหมาะสม วันนี้ได้ให้คณะกรรมการสิ่งแวดล้อมแห่งชาติ ที่มี พล.อ.ประวิตร วงษ์สุวรรณ รองนายกฯ และ รมว.กลาโหม เป็นประธาน บูรณาการหน่วยงานดูภาพรวมทั้งระบบ อย่างมาตรการเร่งด่วน มีความคิดใหม่ให้เพิ่มการพ่นละอองน้ำจากตึกสูง เช่น จากตึกใบหยกลงมา ซึ่งเอกชนได้เสียสละเงินส่วนหนึ่งมาช่วยเหลือตรงนี้ด้วย และขณะนี้กระทรวงกลาโหมกำลังดำเนินการ,นายกฯกล่าวอีกว่า สำหรับการแก้ปัญหาที่ต้นเหตุฝุ่นละออง PM 2.5 และ PM 10 ไม่ได้ตำหนิว่าใครต้องทำอะไร สำคัญที่สุดคือแสวงหาความร่วมมือจากภาคเอกชน ทั้งโรงงานอุตสาหกรรมจะช่วยลดมลภาวะอย่างไร ต้องไปดูมีการบังคับใช้กฎหมายหรือไม่ หรือมีมาตรการพิเศษหยุดเครื่องจักรในช่วงเช้า-เย็นได้หรือไม่ แต่หากไปบังคับมากๆจะส่งผลกระทบในส่วนอื่นๆ ทั้งนี้ มีการเสนอว่าหลายประเทศมีกฎหมายเฉพาะในเรื่องนี้ เป็นกฎหมายเชิงบูรณาการในภาพรวม กลุ่มอุตสาหกรรม กลุ่มเกษตร แต่ต้องปรับบริบทให้สอดคล้องกับสังคมไทย,ส่วนที่ศาลาว่าการ กทม. พล.อ.สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม (ทส.) กล่าวภายหลังเป็นประธานการประชุมแก้ไขปัญหาฝุ่นละออง PM 2.5 ในพื้นที่กรุงเทพฯ และปริมณฑล โดยมี พล.ต.อ.อัศวิน ขวัญเมือง ผู้ว่าฯ กทม. และหน่วยงานที่เกี่ยวข้องเข้าร่วมประชุม ว่า ที่ประชุมกำหนดตั้งศูนย์ประสานงานและแก้ไขปัญหามลพิษทางอากาศกรุงเทพฯ และปริมณฑล ที่ศาลาว่าการ กทม.จะมีการแถลงข่าวชี้แจงสถานการณ์ฝุ่น มาตรการรองรับต่างๆ อย่างต่อเนื่อง นอกจากนี้ หากพบว่าพื้นใดมีค่าฝุ่นละออง PM 2.5 เกินค่ามาตรฐานและสูงขึ้นต่อเนื่องหลายวัน การควบคุมพื้นที่ที่ประสบปัญหามลภาวะทางอากาศ เป็นอำนาจของผู้ว่าฯ กทม. ตาม พ.ร.บ.สาธารณสุข พ.ศ.2535 เหตุเดือดร้อนรำราญ หรือกฎหมายที่เกี่ยวข้อง ในการออกประกาศควบคุมพื้นที่ ส่วนช่วงเทศกาลตรุษจีนที่มีการจุดธูปเทียน เผากระดาษเงินกระดาษทอง ไม่ได้มีมาตรการอะไรบังคับ แต่ถ้าลดได้ ก็ขอความร่วมมือ,พล.อ.สุรศักดิ์กล่าวอีกว่า ขณะนี้หน่วยงานระดับท้องถิ่น หรือระดับจังหวัดยังแก้ไขปัญหาฝุ่นละอองได้อยู่ในระยะเร่งด่วน ส่วนระยะปานกลางนั้น คพ.จะประชุมคณะกรรมการสิ่งแวดล้อม ในวันที่ 4 ก.พ.นี้ เพื่อประเมินว่าแต่ละหน่วยงานดำเนินการอยู่เพียงพอหรือไม่ นอกจากนี้จะมีการหารือถึงมาตรการระยะปานกลาง เช่น เปลี่ยนการใช้น้ำมันเชื้อเพลิง เปลี่ยนระบบพลังงานรถยนต์ และอาจพิจารณาปรับค่ามาตรฐานในอีก 3-5 ปีข้างหน้าจาก 50 มคก.ต่อ ลบ.ม.เป็น 35 มคก.ต่อ ลบ.ม. หรือในระยะ 10-20 ปีข้างหน้าปรับลดลงเป็น 25 มคก.ต่อ ลบ.ม. ตามคำแนะนำขององค์การอนามัยโลก (WHO) แต่ปัจจุบัน ประเทศไทยการกำหนดค่ามาตรฐานไม่เกิน 50 มคก.ต่อ ลบ.ม. ถือเป็นจุดที่เหมาะสมต่อการพัฒนาประเทศของเรา นอกจากนี้ ที่ผ่านมา เรายังไม่มีกฎหมายควบคุมอากาศโดยเฉพาะ ก็จะให้ คพ.นำเสนอที่ประชุมคณะกรรมการสิ่งแวดล้อม เกี่ยวกับกฎหมายกำหนดคุณภาพอากาศ คนที่ก่อมลพิษต้องปรับตัวเองให้ได้ภายใต้กรอบกฎหมาย,ด้าน พล.ต.อ.อัศวินกล่าวถึงการจะประกาศพื้นที่ควบคุมจากมลภาวะทางอากาศใน กทม.นั้น จะพิจารณาแต่ละปัจจัย โดยจะประกาศเป็นโซนที่มีค่าฝุ่นเกินค่ามาตรฐานเท่านั้น เช่น ตามริมถนนบางจุด หน้ามหาวิทยาลัย สถานที่ต่างๆ ถนนสายต่างๆ ขณะนี้ กทม.อยู่ระหว่างรวบรวมข้อมูล และจะออกประกาศพื้นที่ควบคุมให้เร็วที่สุด ทั้งนี้ พื้นที่ใดที่ถูกประกาศเป็นเขตควบคุม จะมีการแจ้งไปยังผู้ บริหารสถานศึกษา หรือโรงเรียนที่อยู่ในพื้นที่นั้นๆ เพื่อวางมาตรการรองรับ เช่น งดทำกิจกรรมกลางแจ้ง หรือปิดโรงเรียน ซึ่งเป็นดุลพินิจของผู้บริหาร,ขณะที่ พญ.วันทนีย์ วัฒนะ รองปลัด กทม.กล่าวถึงมาตรการรองรับหากพบว่าค่าฝุ่นละออง pm 2.5 เกิน 90 มคก.ต่อ ลบ.ม.เกิน 3 วัน สิ่งที่ กทม.จะทำได้ เช่น ประสาน บก.จร. ปิดการจราจรในจุดที่ตรวจพบค่าฝุ่นเกินค่ามาตรฐาน หรือลดความคับคั่ง ลดการผ่านของยานพาหนะ หรือห้ามยานพาหนะบางประเภทเข้าพื้นที่จุดที่มีปัญหา สื่อสารให้ประชาชนได้รับทราบถึงความเสี่ยง รับทราบข้อมูลที่ถูกต้อง แต่ละหน่วยงานจะต้องบูรณาการทำงานร่วมกัน เนื่องจากข้อจำกัดด้านอำนาจหน้าที่การบังคับใช้กฎหมายของแต่ละหน่วยงาน,นอกจากนี้ วันเดียวกันที่ท่าอู่รถโดยสารประจำทาง ขสมก. (คลองเตย) ถนนสุนทรโกษา เขตคลองเตย กทม. พล.ต.ต.นิธิธร จินตกานนท์ ผบก.จร. นายสมชาย ราชแก้ว หัวหน้าฝ่ายตรวจการกองตรวจการขนส่งทางบก กรมการขนส่งทางบก สำนักงานสิ่งแวดล้อมเขตคลองเตย กรมควบคุมมลพิษ และเจ้าหน้าที่ตำรวจ กก.5 บก.จร. ลงพื้นที่ตรวจควันดำจากท่อไอเสียรถประจำทาง (ขสมก.) เครื่องยนต์ดีเซล ที่มีค่าควันดำเกินกว่าที่กฎหมายกำหนด ซึ่งเป็นสาเหตุของปัญหามลภาวะฝุ่นละอองในอากาศ ซึ่งท่าอู่คลองเตยเป็นจุดจอดรถประจำทาง 5 สาย ประกอบด้วย สาย 13 สาย 72 สาย 136 สาย 195 สาย 205 รวมจำนวน 141 คัน จากการสุ่มตรวจยังไม่พบว่ามีรถโดยสารประจำทาง ขสมก.มีค่าตรวจวัดควันดำเกินกำหนด,สำหรับสภาพอากาศใน กทม.และปริมณฑล ตลอดวันที่ 29 ม.ค. กรมควบคุมมลพิษ (คพ.) รายงานว่าช่วงเช้าคุณภาพอากาศอยู่ในระดับปานกลาง โดยมีค่าฝุ่นละอองขนาดไม่เกิน 2.5 ไมครอน หรือ PM2.5 ในพื้นที่ กทม.และปริมณฑล ปกคลุมในระดับเกินมาตรฐานหลายพื้นที่ ซึ่งส่วนใหญ่เป็นจุดเดิมๆ ที่มีปัญหาหนักอยู่แล้ว อาทิ ริมถนนคู่ขนานพระราม 2 อ.เมือง จ.สมุทรสาคร, บริเวณริมถนนกาญจนาภิเษก เขตบางขุนเทียน กรุงเทพฯ, แขวงบางนา เขตบางนา, แขวงคลองจั่น เขตบางกะปิ, แขวงดินแดง เขตดินแดง ฯลฯ แต่พอตกเย็น พบว่าค่าฝุ่นละอองมีปริมาณหนาแน่นและฝุ่น PM2.5 พุ่งสูงเกินมาตรฐานไปมากกว่าเดิม ทั้งถนนลาดพร้าว ดินแดง พระราม 4 กระทบไปถึง อ.บางกรวย จ.นนทบุรี อ.เมืองนครปฐม จ.นครปฐม อีกหลายอำเภอใน จ.สมุทรปราการ ฯลฯ โดยที่หนักสุดหนีไม่พ้นริมถนนพระราม 2 อ.เมือง จ.สมุทรสาคร ที่บางช่วงเวลาค่าฝุ่น PM2.5 อยู่ที่ 118 มคก./ลบ.ม.,ต่อมาผู้สื่อข่าวได้รับการเปิดเผยจาก นายสนธิ คชวัฒน์ ผู้ทรงคุณวุฒิด้านสิ่งแวดล้อมและสุขภาพ ชมรมนักวิชาการสิ่งแวดล้อมไทยว่า อ.เมือง จ.สมุทรสาคร มีค่าฝุ่น 2.5 สูงถึง 120 มคก./ลบ.ม.ไปแล้วและมีค่าสูงอย่างนี้มาหลายวันต่อเนื่อง ก่อให้เกิดผลกระทบต่อสุขภาพของประชาชนอย่างมาก ควรต้องประกาศใช้กฎหมายควบคุมพื้นที่ได้แล้ว ขณะที่หน่วยงานส่วนกลาง เช่น กรมอนามัย ซึ่งมีบทบาทสำคัญด้านสุขภาพเป็นหลักแทนที่จะเป็นหัวหอกเรียกร้องแทนประชาชนกลับเงียบเป็นเป่าสาก กรมควบคุมมลพิษในฐานะเลขาคณะกรรมการควบคุมมลพิษเสนอว่าถ้าฝุ่นเกิน 75 มคก./ลบ.ม.จะให้จังหวัดใช้กฎหมายควบคุมพื้นที่ถึงวันนี้ก็เงียบเช่นกัน ทุกวันนี้ปล่อยให้จังหวัดล้างถนน พ่นน้ำไปตามลำพัง ส่วนสาเหตุหลักของพื้นที่พระราม 2 คือก่อสร้างทางหลวง มีรถยนต์ที่ปล่อยควันดำออกมาเนื่องจากการเผาไหม้ไม่สมบูรณ์ โรงงานอุตสาห– กรรมจำนวนมากที่ปล่อยควันออกสู่อากาศ มีส่วนอย่างมากที่ทำให้ค่าฝุ่นละอองเพิ่มมากขึ้นโดยเฉพาะกลางคืน และการเผาไหม้ในที่โล่งแจ้งทั้งเผาไร่อ้อย ขยะ ไร่นาทั้งในและรอบๆพื้นที่ เป็นต้น จริงๆควรประกาศเขตควบคุมเหตุรำคาญ ตาม พ.ร.บ.การสาธารณ– สุข 2561 หรือใช้มาตรา 9 ตาม พ.ร.บ.สิ่งแวดล้อม 2535 สั่งการได้แล้ว ตรวจทุกแหล่งกำเนิด สั่งห้ามและตรวจจับตามกฎหมายอย่างเข้มงวด จะรออะไร,ด้านนายสมคิด จันทมฤก ผวจ.สมุทรสาคร กล่าวถึงคุณภาพอากาศริมถนนคู่ขนานพระราม 2 ที่ค่าฝุ่นละออง PM 2.5 พุ่งสูงเกินมาตรฐานไปกว่าเท่าตัวว่า จากการวิเคราะห์ร่วมกับหน่วยงานเกี่ยวข้องพบว่าในช่วงกลางคืนและในช่วงเช้าค่าฝุ่นละอองจะเพิ่มสูงขึ้นมากกว่าในช่วงกลางวัน ปัจจัยหนึ่งคืออากาศมีอุณหภูมิต่ำ ในส่วนของการตรวจรถควันดำ ก็มีไม่มากและในช่วงกลางคืนมีการใช้รถน้อย ทางจังหวัดสมุทรสาครจึงมุ่งสนใจในประเด็นของโรงงานที่ปล่อยมลพิษ ได้สั่งการให้อุตสาหกรรมจังหวัดตั้งชุดตรวจโรงงานเฉพาะกิจ เพื่อตรวจดูกระบวนการเผาไหม้ของโรงงานอุตสาหกรรมที่คาดว่าจะก่อให้เกิดฝุ่นละอองอย่างเร่งด่วนแล้ว
นายกฯผุดไอเดียใหม่ในการแก้ปัญหาฝุ่นพิษปกคลุมเมืองกรุง ให้พ่นละอองน้ำจากตึกใบหยก ขณะที่ รมว.ทส.ประชุมร่วม กทม.จัดตั้งศูนย์ประสานงาน 
ฝุ่นละออง,ตึกใบหยก,รถเมล์,ควันดำ,ข่าวหน้า1,ข่าวทั่วไป